b'\n_START_ARTICLE_\nDe ceremoniis\n_START_PARAGRAPH_\nDe ceremoniis, tudi c\xc3\xa6rimoniis ali cerimoniis, je latinski naslov opisa slavnostnega protokola na dvoru bizantinskega cesarja v Konstantinoplu. Opis se v\xc4\x8dasih imenuje tudi De ceremoniis aulae byzantinae (O bizantinskih dvornih slovesnostih). Njegov izvirni gr\xc5\xa1ki naslov je \xce\xa0\xce\xb5\xcf\x81\xce\xaf \xcf\x84\xe1\xbf\x86\xcf\x82 \xce\x92\xce\xb1\xcf\x83\xce\xb9\xce\xbb\xce\xb5\xce\xaf\xce\xbf\xcf\x85 \xce\xa4\xce\xac\xce\xbe\xce\xb5\xcf\x89\xcf\x82 (Peri t\xc4\x93s basileion takse\xc5\x8ds, O cesarskem (dvornem) redu)._NEWLINE_Knjigo je napisal, ali so jo zanj napisali, cesar Konstantin VII. Porfirogenet (913-959). Nikifor II. Fokas (963-969) je knjigo delno predruga\xc4\x8dil in posodobil, morda po navodilih svojega parakoimomenosa Bazilija Lekapena._NEWLINE_Knjiga vsebuje podroben opis sve\xc4\x8danih postopkov za dvorne uradnike, natan\xc4\x8dno dolo\xc4\x8da, kako naj se izvedejo, obravnava pa tudi druge zadeve, ki vplivajo na vsakodnevno dvorno \xc5\xbeivljenje v Veliki pala\xc4\x8di v Konstantinoplu. Knjiga je torej zbirka nasvetov in navodil za visoke uradnike in dvorjane._NEWLINE_Ena od prilog je voja\xc5\xa1ki priro\xc4\x8dnik Tri razprave o cesarskih vojnih pohodih, ki ga je napisal Konstantin VII. za svojega sina in naslednika Romana II..'